- Արտաքին քաղաքական դաշտում ես, համենայն դեպս, մեծ կորուստներ չեմ տեսնում: Իրականում իրավիճակը մեզ համար հիմա ավելի բարենպաստ է, քան հինգ տարի առաջ: Այսինքն` այդ մասով կարելի է արձանագրել, որ գործող նախագահը բոլոր դեպքերում որոշակի առաջընթաց է ապահովել: Երկրորդ` տնտեսական ոլորտում առաջընթացը ավելի սահմանափակ է, ինչը մասամբ պայմանավորված է արտաքին տնտեսական գործոններով, մասամբ՝ նաև ներսում տնտեսական բարեփոխումների իրականացման շատ ցածր տեմպերով: Այստեղ մեր պետական մեքենայում կարծես աշխատում են իրար հակակշռող բևեռներ. մի մասը փորձում է բարեփոխումներ իրականացնել, մյուս մասը փորձում է այդ բարեփոխումներին խանգարել և պահպանել ստատուս քվոն: Այդ պայմաններում, բնականաբար, մենք տարեցտարի կորցրել ենք հնարավորություններ: Իհարկե, 2009թ. երևի թե ոչ մի բան հնարավոր չէր անել, քանի որ շատ ուժեղ էր հարվածը, բայց դրան հաջորդող տարիներին մենք զարգացել ենք ավելի դանդաղ տեմպերով, քան կարող էինք զարգանալ. մենք ավելի քիչ աշխատատեղ ենք ստեղծել, ավելի շատ աշխատատեղ ենք կորցրել և այլն: Դրա էֆեկտը մենք տեսնում ենք: